﻿

[**OKOZ:**

1.07.00.00.00 Moliya va kredit to‘g‘risidagi qonunchilik. Bank faoliyati / 07.22.00.00 Kreditlash / 07.22.06.00 Kreditlashning alohida turlari / 07.22.06.05 Chet el kreditlari va zayomlari. Xorijiy valyutada kreditlar;

2.07.00.00.00 Moliya va kredit to‘g‘risidagi qonunchilik. Bank faoliyati / 07.28.00.00 Investitsiyalar va xorijdan mablag‘ jalb qilish (shuningdek, 07.05.04.00, 09.12.03.00, 10.01.05.00larga qarang) / 07.28.04.00 Chet el investitsiyalari (shuningdek qaralsin 10.01.05.00);

3.10.00.00.00 Tashqi iqtisodiy faoliyat. Bojxona ishi / 10.01.00.00 Tashqi iqtisodiy faoliyat sohasidagi umumiy qoidalar / 10.01.05.00 Chet el investitsiyalari (shuningdek, 07.28.04.00 ga qarang)]

[**TSZ:**

1.Ijtimoiy-madaniy masalalar / Ta’lim;

2.Tashqi iqtisodiy faoliyat. Bojxona / Chet el investitsiyalari. Konsessiya shartnomalari. Xorijdan mablag‘ jalb qilish. Erkin iqtisodiy zonalar]

O‘zbekiston Respublikasi Prezidentining

Qarori

**XORIJIY INVESTITSIYaLAR VA KREDITLARNI JALB ETISh HAMDA O‘ZLAShTIRISh JARAYoNINI TAKOMILLAShTIRISh ChORA-TADBIRLARI TO‘G‘RISIDA**

Xorijiy investorlar va xalqaro moliya institutlarini O‘zbekistonda yaratilgan qulay investitsiya muhiti hamda mamlakat iqtisodiyotiga investitsiya sarflashning potensial imkoniyatlari to‘g‘risida keng xabardor qilishni tashkil etish, korxonalarni modernizatsiya qilish, texnik va texnologik qayta jihozlash uchun xorijiy investitsiyalar va kreditlarni jalb etish hamda o‘zlashtirish jarayonida davlat va xo‘jalik boshqaruvi organlarining faoliyatini aniq-puxta muvofiqlashtirishni ta’minlash maqsadida:

1. Belgilansinki, O‘zbekiston Respublikasi Iqtisodiyot vazirligi xorijiy investitsiyalar va kreditlarni jalb etish bo‘yicha qarorlarni ko‘rib chiqish, muhokama etish va qabul qilishda, har yilgi Investitsiya dasturlarini, shuningdek tarmoqlar va mamlakat mintaqalarini rivojlantirishning o‘rta muddatli dasturlarini tayyorlashda yetakchi bo‘g‘in hisoblanadi, uning zimmasiga mazkur masalalarni hal etishda idoraviy mansubligidan qat’i nazar, barcha xo‘jalik yurituvchi subyektlar faoliyatini muvofiqlashtirish mas’uliyati yuklanadi.

2. Quyidagilar:

Xorijiy investitsiyalar va kreditlarni jalb etish va o‘zlashtirish tartibi to‘g‘risidagi nizom 1-ilovaga muvofiq;

xorijiy investitsiyalar va kreditlarni jalb etish jarayonida loyihalar tashabbuskorlari va davlat organlarining o‘zaro hamkorlik qilish Sxemasi 2-ilovaga muvofiq tasdiqlansin.

[*Oldingi*](http://lex.uz/docs/-1376526?ONDATE=24.07.2008%2000#-1376942)*tahrirga qarang.*

3. O‘zbekiston Respublikasi Iqtisodiyot vazirligi, Investitsiyalar bo‘yicha davlat qo‘mitasi, boshqa vazirliklar, idoralar, davlat hamda xo‘jalik boshqaruvi organlari, mulkchilik shakli va idoraviy mansubligidan qat’i nazar, xo‘jalik yurituvchi subyektlar xorijiy investitsiyalar va kreditlarni jalb etgan holda investitsiya loyihalarini tuzish va ko‘rib chiqishda 2-ilovaga muvofiq Sxemaga qat’iy amal qilsin.

*(3-band O‘zbekiston Respublikasi Prezidentining 2017-yil 17-avgustdagi PF-5158-sonli* [*Farmoni*](http://lex.uz/docs/-3312888?ONDATE=21.08.2017%2000#-5761589) *tahririda)*

[*Oldingi*](http://lex.uz/docs/-1376526?ONDATE=24.07.2008%2000#-1376943)*tahrirga qarang.*

4. O‘zbekiston Respublikasi Investitsiyalar bo‘yicha davlat qo‘mitasi zimmasiga xorijiy investitsiyalar va kreditlarni jalb etish uchun investitsiya takliflarining yagona bazasini shakllantirish, potensial xorijiy investorlarni izlash, amalga oshirish taklif etilayotgan loyihalar to‘g‘risida ularga zarur axborotlarni yetkazish, shuningdek xorijiy investorlar va kreditorlar bilan erishilgan ahdlashuvlarni rasmiylashtirishda xo‘jalik yurituvchi subyektlarga ko‘maklashish vazifasi yuklansin.

O‘zbekiston Respublikasi Investitsiyalar bo‘yicha davlat qo‘mitasi yagona ma’lumotlar bazasiga kiritilgan investitsiya takliflarining amalga oshirilishi to‘g‘risida har oyda Vazirlar Mahkamasiga axborot berib borsin.

*(4-band O‘zbekiston Respublikasi Prezidentining 2017-yil 17-avgustdagi PF-5158-sonli* [*Farmoni*](http://lex.uz/docs/-3312888?ONDATE=21.08.2017%2000#-5761590) *tahririda)*

5. O‘zbekiston Respublikasi Moliya vazirligi xo‘jalik yurituvchi subyektlar tomonidan O‘zbekiston Respublikasi bergan kafolatlar bo‘yicha majburiyatlarning o‘z vaqtida bajarilishini ta’minlash ustidan tizimli monitoring o‘rnatsin va qarorlar qabul qilish uchun har chorakda Vazirlar Mahkamasiga tegishli axborotlarni taqdim etib tursin.

6. Vazirlar Mahkamasi tarmoq Komplekslarining rahbarlari O‘zbekiston Respublikasi Iqtisodiyot vazirligi bilan birgalikda xorijiy investitsiyalar va kreditlarni jalb etgan holda investitsiya loyihalarini amalga oshirishning tasdiqlangan tarmoqli jadvallarini ijro etish, loyihaoldi hujjatlarini o‘z vaqtida tayyorlash va ekspertiza qilish ustidan qattiq nazorat o‘rnatsin.

7. O‘zbekiston Respublikasi Vazirlar Mahkamasi (Sh. Mirziyoyev) Investitsiya dasturiga kiritilgan xorijiy investitsiyalar va kreditlarni jalb etgan holda investitsiya loyihalarini amalga oshirish jarayonini Rayosat majlislarida har oy muntazam ravishda ko‘rib chiqsin.

8. O‘zbekiston Respublikasi Adliya vazirligi manfaatdor vazirliklar va idoralar bilan birgalikda bir oy muddatda qonun hujjatlariga ushbu qarordan kelib chiqadigan o‘zgartish va qo‘shimchalar to‘g‘risida Vazirlar Mahkamasiga takliflar kiritsin.

9. Mazkur qarorning ijrosini nazorat qilish O‘zbekiston Respublikasi Bosh vazirining birinchi o‘rinbosari R.S. Azimov zimmasiga yuklansin.

**O‘zbekiston Respublikasi Prezidenti I. KARIMOV**

Toshkent sh.,

2008-yil 24-iyul,

PQ-927-son

O‘zbekiston Respublikasi Prezidentining 2008-yil 24-iyuldagi PQ-927-son qaroriga1-ILOVA

**Xorijiy investitsiyalar va kreditlarni jalb etish va o‘zlashtirish tartibi to‘g‘risidagi**

NIZOM

**I. Umumiy qoidalar**

1. Mazkur Nizom xorijiy investitsiyalar va kreditlarni jalb etish va o‘zlashtirish tartibi hamda ushbu jarayonda investitsiya loyihalarining tashabbuskorlari, O‘zbekiston Respublikasi Iqtisodiyot vazirligi, Investitsiyalar bo‘yicha davlat qo‘mitasi (keyingi o‘rinlarda — Davlat investitsiya qo‘mitasi), Moliya vazirligi, boshqa manfaatdor vazirlik va idoralar, Vazirlar Mahkamasining axborot-tahliliy departamentlarining vakolatlari va ular o‘rtasidagi o‘zaro hamkorlik mexanizmlarini belgilaydi.

2. Mazkur Nizomda quyidagi asosiy tushunchalardan foydalaniladi:

loyiha tashabbuskorlari — vazirliklar, idoralar, davlat va xo‘jalik boshqaruvi organlari — o‘z tasarrufiga kiruvchi xo‘jalik yurituvchi subyektlar tomonidan amalga oshirilishga taklif etilayotgan loyihalar bo‘yicha, shuningdek, mahalliy davlat hokimiyati organlari bilan birgalikda yirik korxonalar va xo‘jalik yurituvchi subyektlar — vazirliklar, idoralar, davlat va xo‘jalik boshqaruvi organlari tasarrufiga kirmaydigan xo‘jalik yurituvchi subyektlari tomonidan amalga oshirilishga taklif etilayotgan loyihalar bo‘yicha;

investitsiya taklifi — tashabbuskor tomonidan mazkur Nizomning 1, 1a-ilovalaridagi shaklga muvofiq ishlab chiqilgan, xorijiy investitsiyalar va kreditlarini jalb qilishni nazarda tutuvchi loyihani amalga oshirish bo‘yicha taklif;

ma’lumotlar bazasi — O‘zbekiston Respublikasi Iqtisodiyot vazirligi va Davlat raqobat qo‘mitasi takliflari asosida xorijiy investitsiyalar va kreditlarni jalb qilish uchun Davlat investitsiya qo‘mitasi tomonidan shakllantiriladigan istiqbolli investitsiya takliflarining yagona axborot ma’lumotlar bazasi;

rivojlantirish dasturi — iqtisodiyot tarmoqlarini rivojlantirish, modernizatsiya qilish, texnik va texnologik jihatdan qayta jihozlash va respublika hududlarini kompleks rivojlantirish bo‘yicha o‘rta muddatga mo‘ljallangan, shuningdek, ishlab chiqarish va ijtimoiy infratuzilma obyektlari va kommunikatsiyalarni qurish va rekonstruksiya qilish bo‘yicha loyihalar, zamonaviy energiya samarador va energiya tejaydigan texnologiyalarni, energoservis shartnomalariga muvofiq qayta tiklanadigan energiya manbalarini rivojlantirish sohasidagi texnologiyalarni joriy etish bo‘yicha loyihalarni o‘z ichiga olgan maqsadli dasturlar;

O‘zbekiston Respublikasining investitsiya dasturi (keyingi o‘rinlarda — Investitsiya dasturi) — Hukumat qarori bilan tasdiqlanadigan, Hukumat kafolati ostidagi xorijiy kreditlar hamda to‘g‘ridan to‘g‘ri xorijiy investitsiyalar va kreditlarni jalb etish orqali amalga oshiriladigan Investitsiya loyihalarining manzilli dasturlarini, shuningdek, xorijiy investorlar va kreditorlarni izlash va tanlash ishlari olib borilayotgan Ustuvor investitsiya takliflarining yig‘ma ro‘yxatini (keyingi o‘rinlarda — yig‘ma ro‘yxat) o‘z ichiga olgan hujjat;

XMII — O‘zbekiston Respublikasida investitsiya loyihalarini moliyalashtirish (birgalikda moliyalashtirish)ni amalga oshiruvchi xalqaro moliyaviy va iqtisodiy institutlar;

XHMT — O‘zbekiston Respublikasida investitsiya loyihalarini moliyalashtirish (birgalikda moliyalashtirish)ni amalga oshiruvchi xorijiy hukumat moliya tashkilotlari;

loyiha oldi hujjatlar — loyihani amalga oshirish imkoniyati va maqsadga muvofiqligi, uning samaradorligini baholovchi hujjat, shu jumladan dastlabki texnik-iqtisodiy asoslash/hisob-kitob (DTIA/DTIH), texnik-iqtisodiy asoslash/hisob-kitob (TIA/TIH), tender va tanlov hujjatlari, XMII va XHMTning dastlabki baholash missiyasi (maslahatchilari) hisoboti;

boshqaruvchi ofisi — rahbari o‘rnatilgan tartibda O‘zbekiston Respublikasi tomonidan XMIIning boshqaruvchisi etib tayinlangan hamda ushbu tashkilot bilan hamkorlik doirasida ishchi organ hisoblanadigan vazirlik yoki idora.

3. Mazkur Nizomning amal qilishi quyidagilar hisobiga moliyalashtirish uchun taklif qilinayotgan investitsiya loyihalariga tatbiq qilinadi:

a) to‘g‘ridan to‘g‘ri xorijiy investitsiyalar;

b) Hukumat tomonidan yoki O‘zbekiston Respublikasi kafolati ostida qaytarish sharti bilan jalb qilinadigan xorijiy qarz, kredit va boshqa mablag‘lar (keyingi o‘rinlarda — kreditlar);

v) O‘zbekiston Respublikasining kafolatisiz jalb qilinadigan xorijiy kreditlar.

**II. Investitsiya loyihalari tashabbuskorlari va davlat organlarining asosiy funksiya va vakolatlari**

4. Xorijiy investitsiya va kreditlarni jalb qilish jarayonida o‘zaro samarali hamkorlikni ta’minlash, investitsiya loyihalarini amalga oshirishni sifatli monitoring qilish maqsadida:

a) loyiha tashabbuskorlari — vazirliklar, idoralar, mahalliy davlat hokimiyat organlari, yirik korxonalar va xo‘jalik yurituvchi subyektlar quyidagilarni amalga oshiradi:

tegishli tarmoqlar va hududlardagi ishlab chiqarishlarni modernizatsiya qilish, texnik va texnologik yangilash, rivojlantirish dasturlari loyihalarini ishlab chiqish;

tashabbus qilinayotgan investitsiya loyihalari bo‘yicha investitsiya takliflari va hujjatlarini o‘z vaqtida va sifatli tayyorlash;

hamkorlik uchun salohiyatli xorijiy investorlar va kreditorlarni izlash va jalb qilish, ular bilan loyihani amalga oshirish shartlarini muhokama qilish bo‘yicha muzokaralar tashkillashtirish va o‘tkazish;

xorijiy investorlar va kreditorlarning loyihalari va takliflarini amalga oshirishning samarali va eng maqbul sxemalarini tanlash;

xorijiy investorlar va kreditorlar bilan erishilgan kelishuvlarni rasmiylashtirish, imzolash va bajarish;

loyihani samarali va o‘z vaqtida amalga oshirish hamda loyiha parametrlariga erishish, jalb etiladigan xorijiy investitsiya va kreditlardan maqsadli foydalanish, tashqi qarzlar bo‘yicha majburiyatlarni o‘z vaqtida so‘ndirish;

investitsiya takliflari va loyihalarini Investitsiya dasturiga kiritish uchun O‘zbekiston Respublikasi Iqtisodiyot vazirligiga zarur hujjatlarni belgilangan tartibda taqdim etish;

b) O‘zbekiston Respublikasi Iqtisodiyot vazirligi xorijiy investitsiya va kreditlarni jalb qilish va o‘zlashtirish jarayonida idoraviy bo‘ysunuvidan qat’i nazar barcha xo‘jalik yurituvchi subyektlar faoliyatini muvofiqlashtirishda yetakchi bo‘g‘in va mas’ul hisoblanadi, shunga muvofiq quyidagilarni amalga oshiradi:

mamlakat iqtisodiyotini bir maromda rivojlantirish, tabiiy, mineral-xomashyo, ishlab chiqarish, ilmiy-texnik va mehnat salohiyatidan, shuningdek, tegishli infratuzilmadan samarali foydalanishni ta’minlashni hisobga olgan holda, iqtisodiyotning alohida tarmoqlari va mintaqalarni rivojlantirish dasturlarini ishlab chiqishni tashkillashtirish va muvofiqlashtirish;

Investitsiya dasturini shakllantirishda vazirliklar, idoralar, davlat va xo‘jalik boshqaruvi organlari ishini muvofiqlashtirish;

Davlat investitsiya qo‘mitasi keyinchalik xorijiy investitsiya va kreditlarni jalb qilish masalasini ishlab chiqishi uchun investitsiya takliflari ro‘yxatini shakllantirish;

xorijiy investorlar va kreditorlar takliflarini ko‘rib chiqishda ishtirok etish;

XMII va XHMT ishtirokida amalga oshirish taklif qilinadigan investitsiya takliflari portfelini shakllantirish;

tarmoqlar va mintaqalarni rivojlantirish dasturlarining asosiy ko‘rsatkichlarini monitoring va tahlil qilish, ularning ijrosi bo‘yicha Vazirlar Mahkamasiga tegishli takliflar kiritish;

Investitsiya dasturining manzilli qismiga kiritilgan investitsiya loyihalarini monitoring qilish, ularni amalga oshirish davomida muammoli masalalarni aniqlash va tegishli takliflarni Vazirlar Mahkamasiga kiritish;

muayyan investitsiya loyihalari bo‘yicha tashqi ishlab chiqarish infratuzilmasini qurish va rekonstruksiya qilishni muvofiqlashtirish va monitoring qilish;

loyihalar ishga tushirilgandan so‘ng TIAda nazarda tutilgan ko‘rsatkichlarga, ishlab chiqarish quvvatlaridan foydalanish darajasiga erishilishini monitoring qilish;

v) Davlat investitsiya qo‘mitasi quyidagilarni amalga oshiradi:

xorijiy investitsiya va kreditlarni jalb qilish uchun investitsiya takliflarining yagona bazasini shakllantirish va doimiy yangilab borish;

salohiyatli xorijiy investorlar va kreditorlarga amalga oshirilishi taklif etilayotgan investitsiya takliflari to‘g‘risidagi axborotlarni yetkazish va ularga qo‘shimcha ma’lumotlar taqdim etilishini o‘z vaqtida ta’minlash;

xorijiy investorlar va kreditorlarning takliflarini umumlashtirish va tahlil qilish;

loyihani amalga oshirish shartlarini muhokama qilish uchun salohiyatli xorijiy investorlar va kreditorlar bilan muzokaralar o‘tkazilishini muvofiqlashtirish;

xorijiy investitsiyalar va kreditlarni jalb qilish va o‘zlashtirish, erishilgan kelishuvlarni rasmiylashtirishda loyihalar tashabbuskorlari va davlat organlariga ko‘maklashish va ular faoliyatini muvofiqlashtirish;

qonunchilikda belgilangan hollarda xorijiy investor bilan Hukumat nomidan investitsiya shartnomasini tuzish;

xorijiy investorlar va kreditorlar tomonidan qabul qilingan majburiyatlar o‘z vaqtida ijro etilishi va moliyalashtirish ochilishini, xorijiy investitsiya va kreditlar o‘zlashtirilishini monitoring qilish;

tender va shartnoma hujjatlari ishlab chiqilishi va belgilangan tartibda kelishilishini, uskuna va materiallar yetkazib berilishi hamda ishlar va xizmatlar bajarilishini monitoring qilish;

investitsiya muhitini tizimli tahlil qilish hamda manfaatdor vazirlik va idoralar bilan uni yaxshilash va iqtisodiyotning muhim tarmoqlariga xorijiy investitsiyalarni jalb qilishni faollashtirishga qaratilgan kompleks chora-tadbirlarni ishlab chiqish;

g) O‘zbekiston Respublikasi Moliya vazirligi quyidagilarni amalga oshiradi:

Hukumatning tegishli qarorlari asosida O‘zbekiston Respublikasi nomidan kafolat berish va moliyaviy bitimlarni rasmiylashtirish;

davlat budjeti va davlat maqsadli jamg‘armalari hisobiga investitsiya loyihalarini o‘z vaqtida va birgalikda to‘liq moliyalashtirish;

xorijiy investorlar va kreditorlarning takliflarini ko‘rib chiqishda ishtirok etish;

respublika va mahalliy budjetlarda muvozanatni ta’minlashdan kelib chiqqan holda, O‘zbekiston Respublikasi tomonidan jalb qilinadigan tashqi qarzlarni ijtimoiy ahamiyatga ega investitsiya loyihalari bo‘yicha maqbul ravishda taqsimlash;

davlat budjeti va budjetdan tashqari davlat jamg‘armalari mablag‘lari hisobidan so‘ndirish ko‘zda tutilgan davlat tashqi qarzlari bo‘yicha foizlar, komissiyalar va asosiy qarzni to‘lash bo‘yicha majburiyatlarni o‘z vaqtida bajarish, shuningdek, O‘zbekiston Respublikasi nomidan qonunchilikda belgilangan tartibda berilgan kafolat bo‘yicha majburiyatlarning o‘z vaqtida bajarilishini ta’minlash;

davlat budjeti va budjetdan tashqari davlat jamg‘armalari mablag‘lari hisobiga loyihalarning moliyalashtirilishini hamda O‘zbekiston Respublikasi nomidan yoki kafolati ostida jalb qilinadigan mablag‘larning o‘zlashtirilishini monitoring qilib borish;

d) O‘zbekiston Respublikasi Tiklanish va taraqqiyot jamg‘armasi (keyingi o‘rinlarda — O‘TTJ) va investitsiya loyihalarini moliyalashtirishda ishtirok etuvchi tijorat banklari quyidagilarni amalga oshiradi:

xorijiy investorlar va kreditorlarning takliflarini ko‘rib chiqishda ishtirok etish;

imzolanadigan kredit shartnomalari asosida investitsiya loyihalarini birgalikda moliyalashtirish va investitsiyalarni loyiha korxonalarining ustav kapitaliga qayta moliyalashtirish;

berilgan mablag‘lardan qat’iy maqsadli foydalanilishi hamda o‘z vaqtida qaytarilishi ustidan tizimli monitoring olib borish va tekshirish, ularning natijalarini ko‘rib chiqish, aniqlangan kamchiliklarni bartaraf etish yuzasidan qarorlar qabul qilish va zarur choralar ko‘rish;

e) O‘zbekiston Respublikasi Davlat raqobat qo‘mitasi quyidagilarni amalga oshiradi:

salohiyatli strategik investorlar doirasini aniqlash va kelgusida ular bilan hamkorlik qilish maqsadida xorijiy investitsiyalarni jalb qilishni nazarda tutuvchi xususiylashtirilayotgan davlat aktivlari ro‘yxatini Davlat investitsiya qo‘mitasiga taqdim etish;

Investitsiya dasturiga takliflar kiritish uchun zarur hujjatlarni Iqtisodiyot vazirligiga taqdim qilish;

xorijiy investorlarga xususiylashtiriladigan obyektlar, davlat aktivlarini realizatsiya qilish shartlari va qonunchilik normalari to‘g‘risidagi axborotlarni tarqatish, shuningdek, keyinchalik salohiyatli investorlarga yetkazish uchun O‘zbekiston Respublikasi Tashqi ishlar vazirligi, Davlat raqobat qo‘mitasi va Savdo-sanoat palatasiga muntazam ravishda materiallar yuborish;

O‘zbekiston Respublikasi va xorijdagi investitsiya va biznes-forumlar, davra suhbatlari va muzokaralar doirasida Xususiylashtirish dasturi va xorijiy investitsiyalarni jalb qilishni nazarda tutuvchi eng yirik xususiylashtiriladigan obyektlar bo‘yicha taqdimotlar o‘tkazish;

realizatsiya qilishga taklif etilayotgan davlat aktivlari bo‘yicha xorijiy investorlar murojaatlarini ko‘rib chiqish, davlat aktivlarining ehtimoliy oldi-sotdi bitimlarini tuzish shartlari bo‘yicha takliflar tayyorlash va belgilangan tartibda kiritish;

xorijiy investorlar tomonidan tuzilgan shartnomalar bo‘yicha majburiyatlar, shu jumladan Xususiylashtirish dasturiga kiritilgan obyektlar bo‘yicha investitsiya majburiyatlari o‘z vaqtida bajarilishini nazorat qilish;

j) O‘zbekiston Respublikasi Savdo-sanoat palatasi quyidagilarni amalga oshiradi:

xorijiy investitsiyalar va kreditlarni (qarzlar) jalb qilishni nazarda tutuvchi loyihalar tashabbuskorlariga mintaqalarni rivojlantirish dasturini ishlab chiqish doirasida tegishli investitsiya takliflarini tayyorlashda ko‘maklashish;

tadbirkorlarga salohiyatli investorlar va kreditorlar bilan muzokaralar olib borishda hamda loyihalar bo‘yicha hujjatlarni ishlab chiqishda ko‘maklashish;

salohiyatli xorijiy investorlar va kreditorlarga investitsiya takliflari va loyihalarining taqdimotlarini Davlat investitsiya qo‘mitasi bilan birga tashkillashtirish va o‘tkazish;

z) Vazirlar Mahkamasining axborot-tahlil departamentlari quyidagilarni amalga oshiradi:

Investitsiya dasturi, rivojlantirish tarmoq dasturlari, korxonalarni modernizatsiya qilish, texnik va texnologik jihatdan qayta jihozlash dasturlarining kiritiladigan loyihalarini har tomonlama tahlil qilish va ekspertizadan o‘tkazish, ularni amalga oshirishning ehtimol tutilgan oqibatlarini kompleks baholash;

Iqtisodiyot vazirligi taqdimnomasiga binoan rivojlantirish tarmoq dasturlariga kiritilgan investitsiya loyihalari ro‘yxatiga o‘zgartirish va qo‘shimchalar kiritish bo‘yicha takliflar tayyorlanishini ta’minlash;

xorijiy investorlar va kreditorlarning takliflari bo‘yicha xulosalar tayyorlash, loyihalarni amalga oshirishning samarali va eng maqbul sxemalarini tanlash;

investitsiya loyihalarini amalga oshirishning tarmoq jadvallarini ishlab chiqish bo‘yicha loyiha tashabbuskorlari va vazirliklar, idoralar faoliyatini muvofiqlashtirish hamda loyiha oldi hujjatlarining o‘z vaqtda tayyorlanishi va ekspertiza qilinishi ustidan nazorat olib borish;

muayyan investitsiya loyihalari bo‘yicha Hukumat qarorlari loyihalarini kompleks ekspertiza qilish;

muayyan investitsiya loyihalarini amalga oshirish hamda ularning tashqi ishlab chiqarish infratuzilmasini qurish va rekonstruksiya qilinishini muvofiqlashtirish;

monitoring natijalarini umumlashtirish va tahlil qilish, rivojlantirish tarmoq dasturlarining amalga oshirilishini muvofiqlashtirib borish, shuningdek, ular asosida tasdiqlangan parametrlarga so‘zsiz erishish bo‘yicha takliflar va tadbirlar ishlab chiqish;

xorijiy investitsiyalar va kreditlar jalb qilingan, Investitsiya dasturiga kiritilgan loyihalar amalga oshirilishini Vazirlar Mahkamasi Rayosati majlislarida ko‘rib chiqilishini ta’minlash;

i) Vazirlar Mahkamasining Investitsiyalar, innovatsion rivojlantirish, erkin iqtisodiy va kichik sanoat zonalari faoliyatini muvofiqlashtirish va turizm masalalari bo‘yicha axborot-tahlil departamenti quyidagilarni amalga oshiradi:

Investitsiya dasturi, tarmoqlar va mintaqalarni rivojlantirish dasturlarining kiritilayotgan loyihalarini har tomonlama tahlil qilish va ekspertizadan o‘tkazish, shu jumladan ularni amalga oshirishning ehtimol tutilgan oqibatlarini kompleks baholash;

Vazirlar Mahkamasining tegishli axborot-tahlil departamentlari bilan birgalikda xorijiy investorlar va kreditorlarning takliflari, loyihalarni amalga oshirishning samarali va eng maqbul sxemalarini tanlash bo‘yicha xulosalar tayyorlash;

Vazirlar Mahkamasining axborot-tahlil departamentlari, ishchi organ — boshqaruvchi ofisi etib belgilangan vazirliklar va idoralar, mahalliy davlat hokimiyati va boshqaruvi organlarining investitsiya loyihalarini, shu jumladan Investitsiya dasturiga kiritilgan investitsiya loyihalarini o‘z vaqtida tayyorlash va amalga oshirishni ta’minlash bo‘yicha faoliyatini muvofiqlashtirish;

Vazirlar Mahkamasining tegishli axborot-tahlil departamentlari bilan birgalikda aniq investitsiya loyihalari bo‘yicha Hukumat qarorlari loyihalarini kompleks ekspertizadan o‘tkazish;

Investitsiya dasturi, rivojlantirishning tarmoq va hududiy dasturlari amalga oshirilishini umumlashtirish va monitoring natijalarini kompleks tahlil qilish, ular asosida tasdiqlangan parametrlarga so‘zsiz erishishga doir takliflar va tadbirlarni ishlab chiqish;

iqtisodiyotni modernizatsiya qilish, ishlab chiqarishni texnik va texnologik jihatdan qayta jihozlash bo‘yicha ustuvor loyihalarni amalga oshirish uchun xorijiy, birinchi navbatda to‘g‘ridan to‘g‘ri investitsiyalarni jalb qilish bo‘yicha kompleks dasturlar ishlab chiqish va ularni amalga oshirishda ishtirok etish;

O‘zbekiston Respublikasida investitsiyaviy muhit, jumladan investitsiya kiritishning asosiy tartib-taomil masalalari va taklif etilayotgan investitsiya hajmlari to‘g‘risida salohiyatli investorlarni axborot bilan ta’minlash bo‘yicha ishlarni muvofiqlashtirish;

xorijiy investorlar bilan investitsiyaviy shartnomalar tuzilishi va ularning shartlariga rioya qilinishi, moliyalashtirishning o‘z vaqtida ochilishi hamda xorijiy investorlar va kreditorlar tomonidan qabul qilingan majburiyatlarning bajarilishi ustidan monitoring olib borish;

Vazirlar Mahkamasining tarkibiy bo‘linmalari bilan birgalikda alohida yirik va strategik muhim investitsiya loyihalarining TIA (TIH)larini, moliyalashtirish sxemalarini ko‘rib chiqish;

xalqaro moliya va iqtisodiyot institutlari hamda boshqa investorlar bilan xorijiy investitsiyalar va kreditlarni jalb etish masalalari bo‘yicha hamkorlik qilish dasturlari, shuningdek, hamkorlikning ustuvor va istiqbolli yo‘nalishlari bo‘yicha takliflar ishlab chiqilishini muvofiqlashtirish;

l) O‘zbekiston Respublikasi Iqtisodiyot va sanoat vazirligi huzuridagi Loyihalarni va import kontraktlarini kompleks ekspertiza qilish markazi rivojlantirish davlat dasturlari doirasida hamda davlat xaridlarini amalga oshirishdagi ishlab chiqiladigan loyiha oldi va loyiha hujjatlarini kompleks ekspertizadan o‘tkazadi.

**III. Investitsiya takliflarini tashabbus qilish va ma’lumotlar bazasini shakllantirish**

5. Vazirlik va idoralar, davlat va xo‘jalik boshqaruvi organlari, shuningdek, mahalliy davlat hokimiyati organlari respublikaning tegishli tarmoq va hududlaridagi ishlab chiqarishlarni rivojlantirish, modernizatsiya qilish, texnik va texnologik jihatdan qayta jihozlash dasturlarini ishlab chiqadi.

6. Ishlab chiqiladigan rivojlantirish dasturlari tarkibiga xorijiy investitsiyalar va kreditlarni jalb qilgan holda amalga oshirishga taklif etilayotgan investitsiya loyihalari ro‘yxati O‘zbekiston Respublikasi Iqtisodiyot vazirligi tomonidan tasdiqlanadigan shaklda alohida bo‘lim sifatida kiritiladi.

7. Rivojlantirish dasturlari Iqtisodiyot vazirligi taqdimnomasiga binoan O‘zbekiston Respublikasi Vazirlar Mahkamasi tomonidan tasdiqlanadi.

Iqtisodiyot vazirligi tegishli dasturlar tasdiqlangandan keyin yoki tasdiqlangan rivojlantirish dasturlariga kiritilgan investitsiya loyihalari ro‘yxatiga o‘zgartirish va qo‘shimchalar kiritilganidan so‘ng ikki hafta muddatda Davlat investitsiya qo‘mitasi tomonidan kelgusida xorijiy investorlar va kreditorlarni jalb qilish masalasini ishlab chiqish uchun investitsiya takliflari ro‘yxatini shakllantiradi.

8. O‘zbekiston Respublikasi Iqtisodiyot vazirligi O‘zbekiston Respublikasi nomidan yoki kafolati ostida xorijiy investitsiyalar va kreditlar jalb qilishni nazarda tutuvchi investitsiya takliflarini hamda qiymati 500 ming AQSh dollaridan ortiq investitsiya takliflarini Investitsiya dasturi loyihasining yig‘ma qismiga kiritadi va belgilangan tartibda tasdiqlash uchun Vazirlar Mahkamasiga taqdim etadi.

9. Davlat investitsiya qo‘mitasi axborot taqdim etilgandan so‘ng uch kun ichida ma’lumotlar bazasini quyidagi ro‘yxatlar asosida shakllantiradi va doimiy yangilab boradi:

Iqtisodiyot vazirligi taqdim etadigan investitsiya takliflari ro‘yxati;

Davlat raqobat qo‘mitasi taqdim etadigan, xususiylashtirish davlat dasturlariga kiritilgan va xorijiy investitsiyalarni jalb qilishni nazarda tutuvchi davlat aktivlari ro‘yxati.

10. Investitsiya dasturining yig‘ma qismi, tarmoqlar va mintaqalarni rivojlantirish dasturlariga kiritilmagan, xorijiy investitsiyalar va kreditlarni jalb qilishni ko‘zda tutuvchi investitsiya loyihalari bo‘yicha ushbu loyihalar tashabbuskori tomonidan O‘zbekiston Respublikasi Iqtisodiyot vazirligiga investitsiyaviy takliflar kiritiladi.

11. O‘zbekiston Respublikasi Iqtisodiyot vazirligi belgilangan muddatlarda ekspertiza o‘tkazganidan so‘ng investitsiya taklifi tashabbuskoriga muddatlarni ko‘rsatgan holda, loyihani amalga oshirish masalasini ishlab chiqishni davom ettirish maqsadga muvofiqligi to‘g‘risida xulosa yuboradi.

12. Investitsiya dasturi va rivojlantirish dasturlariga kiritilgan investitsiya loyihalari ro‘yxatiga o‘zgartirish va qo‘shimchalar kiritish:

tarmoqlarni rivojlantirish dasturlariga — Iqtisodiyot vazirligi taqdimnomasiga ko‘ra, Vazirlar Mahkamasining tegishli kompleksi rahbari tomonidan belgilangan tartibda;

hududlarni rivojlantirish dasturlariga — Iqtisodiyot vazirligi, Qoraqalpog‘iston Respublikasi Vazirlar Kengashi Raisi, viloyatlar va Toshkent shahar hokimlari bilan kelishgan holda;

Investitsiya dasturining yig‘ma ro‘yxatiga — Iqtisodiyot vazirligi, Davlat investitsiya qo‘mitasining qo‘shma taqdimnomasiga binoan, Hukumat nomidan yoki O‘zbekiston Respublikasi kafolati ostida xorijiy investitsiyalar va kreditlar jalb qilishni nazarda tutuvchi loyihalar bo‘yicha hamda qiymati 500 ming AQSh dollaridan ortiq investitsiya takliflari bo‘yicha — O‘zbekiston Respublikasi Vazirlar Mahkamasi huzuridagi Xalqaro moliya institutlari, tashkilotlari hamda donor mamlakatlar bilan hamkorlik qilish, yirik va strategik muhim investitsiya loyihalarini amalga oshirish masalalari bo‘yicha idoralararo kengash tomonidan amalga oshiriladi.

O‘zgartirishlar va qo‘shimchalar kiritilgach, Iqtisodiyot vazirligi investitsiya taklifini ma’lumotlar bazasiga kiritish uchun Davlat investitsiya qo‘mitasiga yuboradi.

13. Loyiha oldi hujjatlarini tashabbuskor tomonidan tayyorlash qonunchilikda nazarda tutilgan hollarda, shuningdek, loyiha oldi hujjatlari salohiyatli investorlar tomonidan so‘ralgan taqdirda amalga oshiriladi, bu haqida Davlat investitsiya qo‘mitasi tashabbuskorni, Iqtisodiyot vazirligini, Vazirlar Mahkamasining tegishli axborot-tahlil departamentini xabardor qiladi.

Bunda Vazirlar Mahkamasining tegishli axborot-tahlil departamenti qonunchilikda nazarda tutilgan holatlarda loyiha oldi hujjatlarini ishlab chiqish va vakolatli organlarga ekspertiza uchun kiritishning cheklangan muddatlarini belgilaydi.

**IV. Salohiyatli investorni tanlash**

14. Davlat investitsiya qo‘mitasi sotilishi mo‘ljallanayotgan investitsiya loyihalari to‘g‘risidagi axborotni salohiyatli xorijiy investorlar va kreditorlarga quyidagi yo‘llar orqali yetkazadi:

investitsiyaviy takliflarni Internet tarmog‘ida joylashtirish;

investitsiya takliflarini xorijiy kompaniyalar va moliya tashkilotlariga yuborish;

O‘zbekiston Respublikasi hududida va xorijda tashkil etiladigan investitsiyaviy va biznes-forumlar, ko‘rgazmalar, davra suhbatlari, seminarlar va konferensiyalar davomida investitsiya takliflarining taqdimotini o‘tkazish;

o‘tkaziladigan tadbirlar va muzokaralar davomida salohiyatli xorijiy investorlar orasida tarqatiladigan taqdimot materiallari va boshqa axborot nashrlarida amalga oshirilishi mo‘ljallanayotgan investitsiya loyihalari haqida tegishli axborotlar berish.

15. Salohiyatli investorlar va kreditorlar tomonidan birorta aniq investitsiya loyihasiga qiziqish bildirilgan taqdirda Davlat investitsiya qo‘mitasi, jumladan quyidagilar orqali zarur ko‘makni beradi:

O‘zbekiston Respublikasida investitsiya loyihalarini amalga oshirishning mavjud normativ-huquqiy bazasi, xorijiy investorlar va xorijiy kapital ishtirokidagi korxonalar uchun qonunchilikda belgilangan imtiyoz va preferensiyalar, xorijiy kapital ishtirokidagi korxonalarni ochish va faoliyatini olib borish tartibi va taomillari to‘g‘risida xabardor qilish;

loyihani amalga oshirish uchun zarur bo‘lgan tabiiy, mineral-xomashyo, ishlab chiqarish, ilmiy-texnik va mehnat resurslari hamda tegishli infratuzilma mavjudligi to‘g‘risida axborot berish;

tashabbuskorlar bilan salohiyatli investorlar va kreditorlar o‘rtasida aloqalar o‘rnatish;

O‘zbekiston Respublikasiga tashriflarni tashkillashtirish, shu jumladan viza olish, uchrashuvlar jadvalini tayyorlash va kelishishda ko‘maklashish.

16. Salohiyatli investorlar va kreditorlar tashabbuskorlar, Vazirlar Mahkamasining tegishli axborot-tahlil departamentlari, Savdo-sanoat palatasi, Davlat raqobat qo‘mitasi, boshqa vazirlik va idoralarga bevosita murojaat qilgan taqdirda, kelgan murojaatlar Davlat investitsiya qo‘mitasiga umumlashtirish va tahlil qilish uchun yuboriladi.

17. Davlat investitsiya qo‘mitasi salohiyatli investorlar va kreditorlardan kelib tushgan takliflarni bir hafta muddatda tashabbuskorga kelgusida ishlab chiqish uchun yuboradi.

18. O‘zbekiston Respublikasi Vazirlar Mahkamasining 2007-yil 7-iyunda 110-son qarori bilan tasdiqlangan Investitsiya loyihalari hujjatlarini ishlab chiqish, ekspertizadan o‘tkazish va tasdiqlash tartibi to‘g‘risidagi [nizomning](http://lex.uz/docs/-1217683#-1218161) tegishli talablariga javob beradigan loyihalar bo‘yicha:

Davlat investitsiya qo‘mitasi salohiyatli investorlar va kreditorlardan kelgan takliflarni loyiha tashabbuskori, Iqtisodiyot vazirligi, Moliya vazirligi va O‘TTJga (O‘TTJ mablag‘lari hisobiga birgalikda moliyalashtiriladigan loyihalar bo‘yicha) yuboradi;

Iqtisodiyot vazirligi, Moliya vazirligi, Davlat investitsiya qo‘mitasi va O‘TTJ o‘n kun muddatda loyiha tashabbuskoriga taklif etilayotgan salohiyatli investorlar va kreditorlar bilan loyihani kelgusida ishlab chiqish maqsadga muvofiqligi to‘g‘risida xulosa yuboradi;

loyiha tashabbuskori aniq xorijiy investor va kreditor ishtirokida loyihani kelgusida amalga oshirish maqsadga muvofiqligi to‘g‘risidagi o‘z taklifi va vazirliklar xulosasini Vazirlar Mahkamasiga kiritadi;

Vazirlar Mahkamasining tegishli axborot-tahlil departamenti Investitsiyalar, innovatsion rivojlantirish, erkin iqtisodiy va kichik sanoat zonalari faoliyatini muvofiqlashtirish va turizm masalalari bo‘yicha axborot-tahlil departamenti bilan kelishilgan holda kiritilgan hujjatlarga asosan qo‘shma xulosani tayyorlaydi va u Vazirlar Mahkamasining tegishli axborot-tahlil departamentiga mutasaddilik qiluvchi Bosh vazir o‘rinbosari tomonidan tasdiqlanadi.

19. Olingan takliflar va xulosalar asosida loyiha tashabbuskori:

Investitsiya dasturi, tarmoqlarni rivojlantirish dasturlarining yig‘ma ro‘yxatiga kiritilgan loyihani amalga oshirishning tarmoq jadvalini ishlab chiqadi, uni Iqtisodiyot vazirligi va Davlat investitsiya qo‘mitasi bilan kelishib, tasdiqlash uchun Vazirlar Mahkamasining tegishli kompleksi rahbariga kiritadi;

hududlarni rivojlantirish dasturiga kiritilgan loyihani amalga oshirishning tarmoq jadvalini ishlab chiqadi va tasdiqlash uchun uni Qoraqalpog‘iston Respublikasi Vazirlar Kengashi Raisi, viloyatlar va Toshkent shahar hokimiga kiritadi;

tasdiqlangan tarmoq jadvaliga muvofiq loyiha oldi hujjatlarini kelgusida ishlab chiqish va loyihani amalga oshirish bo‘yicha choralar ko‘radi.

20. Loyiha oldi hujjatlarini ishlab chiqish tasdiqlangan tarmoq jadvaliga qat’iy muvofiq ravishda loyiha tashabbuskori tomonidan ta’minlanadi. Loyiha oldi hujjatlarini ekspertizadan o‘tkazish qonunchilikda belgilangan tartibda amalga oshiriladi.

21. Vazirlar Mahkamasining axborot-tahlil departamentlari, Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari O‘zbekiston Respublikasi Iqtisodiyot vazirligi bilan birgalikda kelgusida loyihaning tasdiqlangan tarmoq jadvallariga muvofiq amalga oshirilishini muvofiqlashtiradi.

**V. Xorijiy investorlar va kreditorlar bilan erishilgan kelishuvlarni rasmiylashtirish**

22. Xorijiy investorlar va kreditorlar bilan erishilgan kelishuvlarni rasmiylashtirish quyidagilarni tuzish orqali amalga oshiriladi:

tashabbuskor va xorijiy investor o‘rtasidagi kelishuv bayonnomalari va memorandumlar;

shu jumladan xorijiy investorga qo‘shimcha imtiyoz va preferensiyalar berishda qonunchilikda belgilangan tartibda investitsiya shartnomasi;

xorijiy banklar va moliya institutlari bilan tashqi qarzlarni jalb qilish to‘g‘risida bitimlar;

xorijiy investitsiyalar ishtirokida korxonalar tashkil etish va xorijiy investorlar tomonidan korxonalar ustav fondida (kapitalida)gi ulushni xarid qilish to‘g‘risida hujjatlar;

memorandumlar va O‘zbekiston Respublikasining XMII va XHMTlar bilan hamkorlik amaliyotini hisobga olgan holda boshqa hujjatlar.

23. Davlat investitsiya qo‘mitasi xorijiy investorlar va kreditorlar bilan erishilgan kelishuvlarni rasmiylashtirish bo‘yicha ishlarni muvofiqlashtirishni amalga oshiradi.

24. Loyihani XMII va XHMTlar mablag‘lari hisobiga moliyalashtirish to‘g‘risida qaror qabul qilish, ular bilan Hukumat nomidan yoki O‘zbekiston Respublikasi kafolati ostida bitimlar tuzish O‘zbekiston Respublikasi Vazirlar Mahkamasining 2007-yil 7-iyunda tasdiqlangan 110-sonli Investitsiya loyihalari hujjatlarini ishlab chiqish, ekspertizadan o‘tkazish va tasdiqlash tartibi to‘g‘risidagi [nizomda](http://lex.uz/docs/-1217683#-1218161) nazarda tutilgan tartibda amalga oshiriladi.

25. O‘zbekiston Respublikasi Moliya vazirligi Hukumatning tegishli qarorlari asosida O‘zbekiston Respublikasi Hukumati nomidan tuziladigan va O‘zbekiston Respublikasi kafolati beriladigan moliya bitimlarini rasmiylashtirishni amalga oshiradi.

26. Loyihalarni Yig‘ma ro‘yxatdan Investitsiya dasturining manzilli qismiga o‘tkazish Iqtisodiyot vazirligi, Tashqi iqtisodiy aloqalar, investitsiyalar va savdo vazirligi qo‘shma taqdimnomasi bo‘yicha, O‘zbekiston Respublikasi Vazirlar Mahkamasi huzuridagi Xalqaro moliya institutlari, tashkilotlari hamda donor mamlakatlar bilan hamkorlik qilish, yirik va strategik muhim investitsiya loyihalarini amalga oshirish masalalari bo‘yicha idoralararo kengash tomonidan amalga oshiriladi.

**VI. Xorijiy investitsiyalar va kreditlar jalb qilingan investitsiya loyihalarining amalga oshirilishini monitoring qilib borish**

27. Iqtisodiyot vazirligi har yili Investitsiya dasturini shakllantirishda uning manzilli qismiga Hukumat nomidan yoki O‘zbekiston Respublikasi kafolati ostida xorijiy investitsiyalar va kreditlar jalb qilishni nazarda tutuvchi investitsiya loyihalarini, shuningdek, belgilangan tartibda loyiha oldi hujjatlari ishlab chiqilgan va xorijiy investor va kreditorlar bilan loyihalarni moliyalashtirish bo‘yicha bitimlar tuzilgan, qiymati 500 ming AQSh dollaridan yuqori bo‘lgan investitsiya takliflarini kiritadi.

28. Loyiha tashabbuskorlari har oyda Davlat investitsiya qo‘mitasi va Iqtisodiyot vazirligiga investitsiya loyihasining joriy holati, uni o‘z vaqtda amalga oshirishga to‘sqinlik qilayotgan mavjud masala va muammolar haqida to‘liq ma’lumotlarni ko‘rsatgan holda, investitsiya loyihalarining tasdiqlangan tarmoq jadvallariga muvofiq amalga oshirilishining borishi to‘g‘risida axborot taqdim etadi.

Hukumat nomidan yoki O‘zbekiston Respublikasi kafolati ostida jalb qilingan, XMII va XHMT kreditlari va qarzlari hisobidan moliyalashtiriladigan hamda davlat budjeti, tashabbuskorlarga xizmat ko‘rsatuvchi tijorat banklari hisobidan birgalikda moliyalashtiriladigan loyihalar bo‘yicha har chorakda o‘zlashtirilgan qarz mablag‘lari summasi, hisoblangan foizlar va komissiyalar, hukumat tomonidan kafolatlangan kreditlar bo‘yicha kreditlarni o‘z vaqtida so‘ndirish, komissiya va foizlarni to‘lashni ta’minlovchi to‘plangan mablag‘lar miqdori to‘g‘risida, shuningdek, XMII va XHMTlar oldida qabul qilingan boshqa majburiyatlarning bitimlarda ko‘rsatilgan muddatlarga muvofiq bajarilishi haqida Moliya vazirligiga axborot taqdim etadi.

29. Davlat investitsiya qo‘mitasi investitsiyalarni tayyorlash va amalga oshirish davrida tasdiqlangan tarmoq jadvallariga muvofiq ma’lumotlar bazasiga kiritilgan investitsiya takliflarini amalga oshirilishning borishini, shu jumladan quyidagilarni monitoring qiladi:

loyiha oldi hujjatlarining o‘z vaqtida ishlab chiqilishi, vakolatli organlarda ekspertizadan o‘tkazilishi va belgilangan tartibda tasdiqlanishi;

xorijiy investorlar va kreditorlar bilan erishilgan kelishuvlarning rasmiylashtirilishi va amalga oshirilishi;

moliyalashtirishning ochilishi hamda investorlar va kreditorlar tomonidan qabul qilingan majburiyatlarning o‘z vaqtida bajarilishi, xorijiy investitsiya va kreditlarning o‘zlashtirilishi;

tender va kontrakt hujjatlarining ishlab chiqilishi va belgilangan tartibda kelishilishi, uskunalar (materiallar va xizmatlar)ning yetkazilishi.

30. Davlat investitsiya qo‘mitasi har oyda Vazirlar Mahkamasining Investitsiya dasturlarining shakllantirilishini muvofiqlashtirish, amalga oshirilishi monitoringi va xorijiy investitsiyalarni jalb etish masalalari axborot-tahlil departamentiga ma’lumotlar bazasiga kiritilgan investitsiyaviy takliflar amalga oshirilishining borishi to‘g‘risida axborot berib boradi.

Tasdiqlangan tarmoq jadvallaridan orqada qolish hollari yuz berganda Davlat investitsiya qo‘mitasi kechikish sabablarini hamda yo‘l qo‘yilgan mazkur holatni bartaraf qilish bo‘yicha takliflarni ko‘rsatgan holda axborot taqdim etadi. Investitsiyalar, innovatsion rivojlantirish, erkin iqtisodiy va kichik sanoat zonalari faoliyatini muvofiqlashtirish va turizm masalalari bo‘yicha axborot-tahlil departamenti Vazirlar Mahkamasining tegishli axborot-tahlil departamentlari bilan birgalikda yuzaga kelgan muammolarni hal etishga qaratilgan choralarni ko‘radi.

31. Xorijiy investor va kreditorlar bilan erishilgan kelishuvlar to‘g‘risidagi hujjatlar rasmiylashtirilgan so‘ng Davlat investitsiya qo‘mitasi mablag‘lar to‘liq o‘zlashtirilguniga qadar loyihani to‘liq monitoring qilib boradi.

Bunda, Davlat investitsiya qo‘mitasi Investitsiya dasturining manzilli qismiga kiritilgan investitsiya loyihalar amalga oshirilishining borishi to‘g‘risida Iqtisodiyot vazirligiga har oyda axborot kiritib boradi.

32. O‘zbekiston Respublikasi Moliya vazirligi:

davlat tashqi qarzlari bo‘yicha mablag‘lar o‘zlashtirilishining hisobini yuritadi hamda davlat budjeti mablag‘lari va budjetdan tashqari davlat jamg‘armalari hisobidan uzish nazarda tutilgan foizlar, komissiyalar va asosiy qarzni to‘lash bo‘yicha majburiyatlar o‘z vaqtida bajarilishini monitoring qilib boradi, shuningdek, O‘zbekiston Respublikasi tomonidan berilgan kafolatlar bo‘yicha majburiyatlar o‘z vaqtida bajarilishini qonunchilikda nazarda tutilgan tartibda ta’minlaydi hamda Vazirlar Mahkamasiga har chorakda tegishli axborot kiritib boradi;

Vazirlar Mahkamasining Investitsiyalar, innovatsion rivojlantirish, erkin iqtisodiy va kichik sanoat zonalari faoliyatini muvofiqlashtirish va turizm masalalari bo‘yicha axborot-tahlil departamentiga davlat tashqi qarzi hajmlari va geografiyasi to‘g‘risida belgilangan shakldagi ma’lumotni taqdim etadi;

davlat tashqi qarzlari bo‘yicha cheklangan parametrlar, davlat tashqi qarzlari tarkibini takomillashtirish va xizmat ko‘rsatish xarajatlarini optimallashtirish bo‘yicha takliflar ishlab chiqadi.

33. O‘zbekiston Respublikasi Tiklanish va taraqqiyot jamg‘armasi o‘zi ishtirokida moliyalashtiriladigan investitsiya loyihalari bo‘yicha quyidagilarni amalga oshiradi:

Jamg‘arma tomonidan berilgan mablag‘larning qat’iy ravishda maqsadli va samarali ishlatilishi, shuningdek, o‘z vaqtida qaytarilishi ustidan tizimli monitoring olib boradi va tekshiradi, natijalarini ko‘rib chiqadi, aniqlangan kamchiliklarni bartaraf qilish bo‘yicha qarorlar va zarur choralar qabul qiladi;

Jamg‘arma tomonidan berilgan kredit to‘liq qaytarilguniga qadar investitsiya loyihalari amalga oshiriladigan xo‘jalik yurituvchi subyektlarning o‘z majburiyatlarini bajarishi qismida ular faoliyatini monitoring qiladi.

O‘TTJ har oyda Vazirlar Mahkamasining Investitsiyalar, innovatsion rivojlantirish, erkin iqtisodiy va kichik sanoat zonalari faoliyatini muvofiqlashtirish va turizm masalalari bo‘yicha axborot-tahlil departamentiga monitoring natijalarini taqdim etadi.

34. O‘zbekiston Respublikasi Davlat raqobat qo‘mitasi Investitsiyalar bo‘yicha davlat qo‘mitasiga har oyda xorijiy investorlarning tuzilgan shartnomalar bo‘yicha majburiyatlarini, shu jumladan, Xususiylashtirish dasturiga kiritilgan obyektlar bo‘yicha investitsiya majburiyatlarini o‘z vaqtida bajarishi ustidan monitoringga doir axborot kiritib boradi.

35. O‘zbekiston Respublikasi Iqtisodiyot vazirligi:

tarmoqlar va hududlar korxonalarini rivojlantirish, modernizatsiya qilish, texnik va texnologik qayta jihozlash dasturlarining amalga oshirilishi, ularning natijalari;

Investitsiya dasturining manzilli qismiga kiritilgan, xorijiy investitsiyalar va kreditlar jalb qilingan loyihalarning amalga oshirilishi;

Investitsiya dasturiga kiritilgan obyektlarning o‘z vaqtida ishga tushirilishi, TIAda nazarda tutilgan ko‘rsatkichlarga erishilishi;

aniq investitsiya loyihalari bo‘yicha tashqi ishlab chiqarish infratuzilmasi qurilishi va rekonstruksiya qilinishi;

tarmoqlar korxonalarini rivojlantirish, modernizatsiya qilish, texnik va texnologik qayta jihozlash dasturlari doirasida amalga oshirilgan investitsiya loyihalari bo‘yicha ishlab chiqarish quvvatlaridan foydalanish darajasi ustidan monitoring olib boradi.

Iqtisodiyot vazirligi Vazirlar Mahkamasining Investitsiyalar, innovatsion rivojlantirish, erkin iqtisodiy va kichik sanoat zonalari faoliyatini muvofiqlashtirish va turizm masalalari bo‘yicha axborot-tahlil departamentiga Investitsiya dasturining manzilli qismini amalga oshirishdagi muammoli masalalar, shuningdek, aniqlangan kamchiliklarni bartaraf etish bo‘yicha takliflar va zarur choralarni ko‘rsatgan holda, umumlashtirilgan monitoring natijalarini kiritadi.

36. Har oyda zarur qarorlarni qabul qilish uchun tegishli Axborot-tahlil departamenti Vazirlar Mahkamasining Investitsiyalar, innovatsion rivojlantirish, erkin iqtisodiy va kichik sanoat zonalari faoliyatini muvofiqlashtirish va turizm masalalari bo‘yicha axborot-tahlil departamenti bilan birgalikda xorijiy investorlar va kreditorlarni jalb etgan holda investitsiya loyihalarini amalga oshirishning borishi ustidan monitoringning umumlashtirilgan natijalarini ko‘rib chiqish uchun Vazirlar Mahkamasining Rayosatiga kiritadi.

Xorijiy investitsiyalar va kreditlarni jalb etish va o‘zlashtirish tartibi to‘g‘risidagi Nizomga
1-ILOVA

**Investitsiya taklifining namunaviy shakli**

1. Loyiha nomi;

2. Loyiha tashabbuskori to‘g‘risida umumiy axborot:

nomlanishi va rekvizitlar;

asosiy faoliyat turi;

asosiy iqtisodiy va moliyaviy ko‘rsatkichlar (ishlab chiqarilgan mahsulot (xizmatlar) qiymati va hajmi, eksport, tovar aylanmasi, boshqalar);

bundan avval, shu jumladan xorijiy investitsiyalar va kreditlarni jalb qilgan holda amalga oshirilgan loyihalar.

3. Negizida loyihani amalga oshirish rejalashtirilayotgan korxona haqida ma’lumot (mavjud bo‘lganda):

korxona nomi va uning rekvizitlari;

asosiy faoliyat turi, ishlab chiqariladigan mahsulot va xizmatlar turi;

so‘nggi 3 yilgi asosiy iqtisodiy va moliyaviy ko‘rsatkichlar (asosiy mablag‘lar qiymati, ishlab chiqarilgan va eksport qilingan mahsulot hajmi, tovar aylanmasi, sof foyda va boshqalar);

umumiy hudud va erkin ishlab chiqarish maydonlari;

mavjud muhandislik ta’minoti va infratuzilma vositalari haqida ma’lumot;

kadrlar salohiyati;

zamonaviy energiya samarador va energiya tejaydigan texnologiyalarni joriy etish hisobiga energiyani tejash salohiyati va energetika resurslari hamda boshqa sarf-xarajatlarni iqtisod qilishni baholash;

zamonaviy energiya samarador va energiya tejaydigan texnologiyalarni joriy etish hisobiga asosiy fondlarni yangilash va energetika obyektlari quvvatini oshirish salohiyati.

4. Loyiha haqida ma’lumot.

4.1. Marketing:

ishlab chiqarish taklif etilayotgan mahsulot, tovarlar va xizmatlar ishlab chiqarishning prognoz hajmi;

ichki bozor va eksportda sotish imkoniyatini baholagan holda marketing tadqiqotlar natijalari;

mamlakatda va mintaqada o‘xshash mahsulotni ishlab chiqaruvchi asosiy korxonalar;

sifat va narx ko‘rsatkichlari bo‘yicha mahsulot raqobatbardoshligini baholash.

4.2. Ishlab chiqarish:

loyihani narx, sifat va son bo‘yicha xomashyo va boshqa moddiy resurslar bilan ta’minlanganligi;

o‘rnatilishi mo‘ljallanayotgan texnologiya tavsifi va uning asosiy parametrlari (unumdorligi, hisoblangan qiymati, energetik va moddiy resurslar sarfi va boshqalar);

zarur xodimlar, shu jumladan MTI va ishchilar soni.

4.3. Qurilish, rekonstruksiya va modernizatsiya qilish:

investitsiyalar yo‘nalishi — yangidan qurish, rekonstruksiya, texnik qayta jihozlash, shu jumladan, energiyani tejash va energetika resurslaridan foydalanish samaradorligini oshirish chora-tadbirlarini amalga oshirish yoki boshqa yo‘nalish;

obyektni ishlab chiqarish infratuzilmasi bilan ta’minlashga qo‘yiladigan talablar, davomiyligi, ish imkoniyati/quvvati (avtoyo‘l, temir yo‘l liniyasi, suv ta’minoti, kanalizatsiya, issiqlik ta’minoti, gaz ta’minoti, elektr ta’minoti, isitish).

4.4. Moliyalashtirish:

loyihaning qurilish yoki rekonstruksiya qilish bilan birga taxminiy qiymati;

rivojlantirish dasturlariga muvofiq obyektni ishga tushirish mo‘ljallanayotgan sana;

tashabbuskor tomonidan taklif qilinayotgan loyihani moliyalashtirish sxemasi.

5. Loyihani amalga oshirishdan kutilayotgan natija:

kutilayotgan yillik tushum va sof foyda;

eksport hajmi;

zamonaviy energiya samarador va energiya tejaydigan texnologiyalarni joriy etish hisobiga energetika resurslarini va boshqa sarf-xarajatlarni iqtisod qilishning kutilayotgan hajmi.

6. Loyiha bo‘yicha hujjatlarni ishlab chiqish va ekspertizadan o‘tkazish holati.

Xorijiy investitsiyalar va kreditlarni jalb etish va o‘zlashtirish tartibi to‘g‘risidagi Nizomga
1a-ILOVA

**Investitsiya taklifining**

PASPORTI

|  |  |  |  |  |
| --- | --- | --- | --- | --- |
|  | **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**(loyihaning nomlanishi va joylashuvi) |  |  |  |
|  |  |  |  |  |
| **T/r** | **Ko‘�satkichlar nomi** | **O‘lchov birligi** | **Loyiha parametrlari** | **Izoh** |
| 1. | Loyihaning umumiy qiymati, shu jumladan: | ming dollar |  |  |
| 1.1. | milliy valyutada | mln so‘m |  |  |
| 1.2. | xorijiy valyutada | ming dollar |  |  |
| 2. | Xorijiy valyutadagi xarajatlar, jami | mln dollar |  |  |
| 2.1. | shu jumladan uskunalar xarid qilish uchun | ming dollar |  |  |
| 2.2. | qurilish-montaj ishlariga | ming dollar |  |  |
| 3. | Milliy valyutadagi xarajatlar, jami | mln so‘m |  |  |
| 3.1. | shu jumladan uskunalar xarid qilish | mln so‘m |  |  |
| 3.2. | qurilish-montaj ishlari uchun | mln so‘m |  |  |
| 4. | Moliyalashtirish manbalari: |  |  |  |
| 4.1. | budjet mablag‘lari | mln so‘m |  |  |
| 4.2. | xorijiy kreditlar, jami | ming dollar |  |  |
| - | shu jumladan Hukumat kafolati ostida | ming dollar |  |  |
| 4.3. | to‘g‘ridan to‘g‘ri xorijiy investitsiyalar, jami | ming dollar |  |  |
| - | shu jumladan ustav fondiga qo‘shilgan ulush | ming dollar |  |  |
| 4.4. | o‘z mablag‘lari | mln so‘m |  |  |
| 4.5. | tijorat banklari kreditlari | mln so‘m |  |  |
| 4.6. | boshqa manbalar (ko‘rsatilsin) | mln so‘m |  |  |
| 5. | Ish bilan band bo‘lganlarning taxminiy soni | kishi |  |  |
| 5.1. | shu jumladan yangidan yaratiladigan ish o‘rinlari | kishi |  |  |
| 6. | Qurilishning davomiyligi, jami | oy |  |  |
| 6.1. | ishlar boshlanishining taxminiy sanasi | oy, yil |  |  |
| 6.2. | obyektni ishga tushirishning taxminiy sanasi | oy, yil |  |  |
| 7. | Loyihaning qoplanish muddati, jami | yil |  |  |
| 8. | Ishlab chiqaradigan mahsulotlar, xizmatlarning tabiiy ko‘rinishdagi yillik hajmi | tegishli birlikda |  |  |
| 8.1. | shu jumladan eksportga | tegishli birlikda |  |  |
| 9. | Xizmatlar, mahsulotlar sotishdan tushgan tushumning yillik hajmi | mln so‘m |  |  |
| - | shu jumladan eksportga | ming dollar |  |  |
| 10. | Mahsulotlarni sotish mo‘ljallanayotgan bozorlar: |  |  |  |
| 10.1. | ichki bozordagi ulush | % |  |  |
| 10.2. | tashqi bozordagi ulush | % |  |  |

* LexUZ sharhi*

*1-ilova norasmiy tarjima.*

O‘zbekiston Respublikasi Prezidentining 2008-yil 24-iyuldagi PQ-927-son qaroriga
2-ILOVA

**Xorijiy investitsiyalar va kreditlarni jalb etish jarayonida loyihalar tashabbuskorlari va davlat organlarining o‘zaro hamkorlik qilish**

SXEMASI

|  |
| --- |
| **I. Investitsiya dasturini shakllantirish bosqichida o‘zaro hamkorlik qilish** |
| Loyiha tashabbuskorlari (vazirliklar, idoralar, xo‘jalik birlashmalari, xo‘jalik yurituvchi subyektlar, mahalliy hokimiyat organlari) |  | 1. Tarmoqlar va hududlar korxonalarini rivojlantirish, modernizatsiya qilish, texnik va texnologik qayta jihozlash dasturlarini ishlab chiqish.2. Tashabbus qilinadigan investitsiya loyihalari bo‘yicha investitsiya takliflari va zarur hujjatlarni o‘z vaqtida va sifatli tayyorlash.3. Investitsiya loyihalarini Investitsiya dasturiga kiritish uchun zarur hujjatlarni Iqtisodiyot vazirligiga taqdim etish. |
|  |
|  |  |  |
| Davlat raqobat qo‘mitasi |  | 1. Xorijiy investorning qabul qilingan majburiyatlarga muvofiq xususiylashtirilgan obyektlarga investitsiya kiritishi bo‘yicha takliflarni Investitsiya dasturiga kiritish uchun zarur hujjatlarni Iqtisodiyot vazirligiga taqdim etish.2. Davlat investitsiya qo‘mitasiga salohiyatli investorlarni jalb qilishni nazarda tutuvchi xususiylashtiriladigan davlat aktivlari va obyektlari ro‘yxatini taqdim etish. |
|  |
|  |  |  |
| Iqtisodiyot vazirligi |  | 1. Investorlarning investitsiya takliflarini ko‘rib chiqish va Investitsiya dasturi ishlab chiqilishini tashkillashtirish.2. XMII va XHMTlar ishtirokida amalga oshirilishi taklif etilayotgan investitsiya loyihalari portfelini shakllantirish.3. Davlat investitsiya qo‘mitasiga xorijiy investitsiya va kreditlarni jalb qilish bo‘yicha takliflarni taqdim etish.4. Investitsiya dasturini tasdiqlash uchun Vazirlar Mahkamasiga kiritish. |
|  |
|  |  |  |
| O‘zbekiston Respublikasi Davlat investitsiya qo‘mitasi |  | 1. Xorijiy investitsiya va kreditlar�i jalb qilish uchun investitsiya takliflarining yagona bazasini shakllantirish va doimiy yangilab borish.2. Loyihalar tashabbuskorlari va davlat organlariga xorijiy investitsiyalar va kreditlarni jalb qilish va o‘zlashtirish, erishilgan kelishuvlarni rasmiylashtirish bo‘yicha ko‘maklashish va faoliyatini muvofiqlashtirish. |
|  |
|  |  |  |
| Vazirlar Mahkamasining axborot-tahliliy departamentlari (ATD) |  | 1. Investitsiya dasturi, rivojlantirish tarmoq dasturlari, korxonalarni modernizatsiya qilish, texnik va texnologik jihatdan qayta jihozlash dasturlarining kiritiladigan loyihalarini har tomonlama tahlil qilish va ekspertizadan o‘tkazish.2. XMII va XHMTlar bilan xorijiy investitsiya va kreditlarni jalb qilish masalalari bo‘yicha hamkorlik qilish dasturlari ishlab chiqilishini muvofiqlashtirish. |
|  |
|  |  |  |
| Vazirlar Mahkamasi |  | Investitsiya dasturi, tarmoq va mintaqalarni rivojlantirishning o‘rta muddatli dasturlari, korxonalarni modernizatsiya qilish, texnik va texnologik jihatdan qayta jihozlash dasturlarini tasdiqlash. |
|  |
| **II. Investitsiya dasturini amalga oshirish bosqichida o‘zaro hamkorlik** |
| Davlat investitsiya qo‘mitasi |  | 1. Salohiyatli xorijiy investorlar va kreditorlarga amalga oshirilishi taklif etilayotgan investitsiya takliflari haqidagi ma’lumotlarni yetkazish.2. Xorijiy investorlar va kreditorlarning takliflarini umumlashtirish va tahlil qilish, ularni tashabbuskorga, Iqtisodiyot vazirligiga, Moliya vazirligiga, Tiklanish va taraqqiyot jamg‘armasiga yuborish.3. Qonunchilikda belgilangan holatlarda xorijiy investor bilan Hukumat nomidan investitsiya shartnomalarini tuzish. |
|  |
|  |  |  |
| Loyiha tashabbuskorlari |  | 1. Xorijiy investor va kreditorlar bilan erishilgan kelishuvlarni rasmiylashtirish va imzolash.2. Loyihani amalga oshirishning tarmoq jadvalini ishlab chiqish, Iqtisodiyot vazirligi va Davlat investitsiya qo‘mitasi bilan kelishish.3. Loyihalarni samarali va o‘z vaqtida amalga oshirishni ta’minlash, jalb qilinadigan investitsiyalar va kreditlarni maqsadli ishlatish, tashqi qarzlar bo‘yicha majburiyatlarni o‘z vaqtida qaytarish. |
|  |
|  |  |  |
| Vazirlar Mahkamasi ATD |  | Loyihalarni amalga oshirishning tarmoq jadvallarini tasdiqlash. |
|  |
|  |  |  |
| Davlat raqobat qo‘mitasi |  | Xorijiy investorlarning davlat aktivlari bo‘yicha amalga oshirish taklif etilayotgan murojaatlarini ko‘rib chiqish, investitsiya majburiyatlari bilan birga davlat aktivlarining oldi-sotdi bitimlarini tuzishga doir ehtimoliy shartlar bo‘yicha takliflar tayyorlash va belgilangan tartibda kiritish. |
|  |
| Moliya vazirligi |  | Hukumatning tegishli qarorlar� asosida O‘zbekiston Respublikasi nomidan moliyaviy bitimlarni rasmiylashtirish yoki O‘zbekiston Respublikasi kafolatlarini berish. |
|  |
|  |  |  |
| Vazirlar Mahkamasi |  | Investitsiya loyihalarining DTIA/DTIH va TIA/TIHlarini tasdiqlash. |
|  |
| **III. Xorijiy investitsiyalar va kreditlar jalb qilingan loyihalar amalga oshirilishini nazorat qilish** |
| Iqtisodiyot vazirligi |  | Investitsiya dasturiga kiritilgan loyihalar amalga oshirilishi, o‘z vaqtida ishga tushirilishi, amalga oshirilgan loyihalar bo‘yicha TIA ko‘rsatkichlariga va ishlab chiqarish quvvatlaridan foydalanish darajasiga erishilishini monitoring qilib borish. |
|  |
|  |  |  |
| Davlat raqobat qo‘mitasi |  | Xorijiy investorlar tomonidan tuzilgan shartnomalar bo‘yicha qabul qilingan investitsiya majburiyatlari o‘z vaqtida bajarilishini monitoring qilish. |
|  |
|  |  |  |
| Moliya vazirligi |  | O‘zbekiston Respublikasi nomidan yoki kafolati ostida jalb qilinadigan mablag‘larni o‘zlashtirishning hisobini yuritish, O‘zbekiston Respublikasi nomidan berilgan kafolatlar bo‘yicha majburiyatlar o‘z vaqtida bajarilishini monitoring qilish. |
|  |
|  |  |  |
| Davlat investitsiya qo‘mitasi |  | Xorijiy investorlar va kreditorlar tomonidan qabul qilingan majburiyatlar o‘z vaqtida ijro etilishi va moliyalashtirish ochilishi, xorijiy investitsiya va kreditlar o‘zlashtirilishini monitoring qilish. |
|  |
|  |  |  |
| Vazirlar Mahkamasi |  | Xorijiy investitsiyalar va kreditlar jalb qilingan, Investitsiya dasturiga kiritilgan loyihalarning amalga oshirilishini har oyda Rayosat majlislarida ko‘rib chiqish. |
|  |

* LexUZ sharhi*

*2-ilova norasmiy tarjima.*

*(O‘zbekiston Respublikasi qonun hujjatlari to‘plami, 2008-y., 29-30-son, 282-modda; 2009-y., 42-son, 449-modda; 2010-y., 1-2-son, 2-modda; 2012-y., 8-9-son, 78-modda; 2013-y., 36-son, 477-modda; Qonun hujjatlari ma’lumotlari milliy bazasi, 19.01.2018-y., 07/18/3482/0595-son; 03.03.2018-y., 06/18/5329/0846-son; 11.01.2019-y., 06/19/5624/2471-son)*